Et uheld i sydgående retning på Hirtshalsmotorvejen skaber mandag middag stor kø på motorvejen. Uheldet er sket mellem afkørsel syv og otte i nærheden af Tylstrup, hvor der omkring 11.30 skete et solouheld med en personbil. Det oplyser vagtchef ved Nordjyllands Politi Bruno Brix. Det var en kvindelig bilist, der fik et ildebefindende, da hun kom kørende på motorvejen. Kvinden ramte autoværnet med sin bil, men hun har ifølge Nordjyllands Politi ikke pådraget sig nogen skader. Politi og redning er på stedet, hvor de er i gang med at sikre personbilen og lede trafikken uden om uheldet. P4 Trafik melder på Twitter , at det kun er muligt at passere i det venstre spor med forsigtighed. Ifølge Vejdirektoratet skal folk forvente en øget rejsetid på mellem 10 og 30 minutter mellem afkørsel Brønderslev C og St. Vildmose. Mandag klokken 13 fortæller Nordjyllands Politi, at de trafikale problemer er afviklet.

Opsummering:
Mandag middag er der lang kø på E39.